

























I PRIEDAS

PREPARATO CHARAKTERISTIKŲ SANTRAUKA


1.	VAISTINIO PREPARATO PAVADINIMAS

Flurbiprofen STADAcare 8,75 mg kietosios pastilės


2.	KOKYBINĖ IR KIEKYBINĖ SUDĖTIS

Kiekvienoje kietojoje pastilėje yra 8,75 mg flurbiprofeno.

Pagalbinės medžiagos, kurių poveikis žinomas
Izomaltas (E953): 2047,60 mg/kietojoje pastilėje.
Skystasis maltitolis: 511,75 mg/kietojoje pastilėje.
Medaus skonio aromatinė medžiaga (sudėtyje yra citronelolio): 2,40 mg/kietojoje pastilėje.
Citrinų skonio aromatinė medžiaga (sudėtyje yra citralio, citronelolio, geraniolio, limoneno ir linalolio): 9,00 mg/kietojoje pastilėje.

Visos pagalbinės medžiagos išvardytos 6.1 skyriuje.


3.	FARMACINĖ FORMA

Kietoji pastilė.

Balta arba šviesiai geltona, apvali, plokščia, nuožulniais kraštais, medaus ir citrinų skonio kietoji pastilė, kurios storis – 7–8 mm, o skersmuo – 18–19 mm.


4.	KLINIKINĖ INFORMACIJA

4.1	Terapinės indikacijos

Flurbiprofen STADAcare 8,75 mg kietosios pastilės skirtos suaugusiųjų ir vyresnių kaip 12 metų paauglių vietiniam trumpalaikiam gerklės (ryklės) skausmo simptomų malšinimui.

4.2	Dozavimas ir vartojimo metodas

Dozavimas

Nepageidaujamas poveikis gali būti sumažintas vartojant mažiausią veiksmingą dozę trumpiausią laikotarpį, būtiną simptomams kontroliuoti (žr. 4.4 skyrių).

Suaugusiesiems ir vyresniems kaip 12 metų paaugliams
Po vieną kietąją pastilę sučiulpti/ leisti jai lėtai ištirpti burnoje kas 3–6 valandas pagal poreikį. Ne daugiau kaip 5 kietosios pastilės per 24 valandas.
Šio vaistinio preparato galima vartoti ne ilgiau kaip tris dienas.

Vaikų populiacija
Flurbiprofen STADAcare negalima vartoti jaunesniems kaip 12 metų vaikams.

Senyviems pacientams
Dėl riboto klinikinių tyrimų skaičiaus šiai populiacijai bendros dozės rekomenduoti negalima. Senyviems pacientams yra didesnė sunkių nepageidaujamų reakcijų pasireiškimo rizika.

Pacientams, kurių inkstų funkcija sutrikusi
Pacientams, kurių inkstų funkcija yra lengvai ar vidutiniškai sutrikusi, dozės mažinti nereikia. Pacientams, kuriems yra sunkus inkstų nepakankamumas, flurbiprofeno vartoti draudžiama (žr. 4.3 skyrių).

Pacientams, kurių kepenų funkcija sutrikusi
Pacientams, kurių kepenų funkcija yra lengvai ar vidutiniškai sutrikusi, dozės mažinti nereikia. Pacientams, kuriems yra sunkus kepenų nepakankamumas (žr. 5.2 skyrių), flurbiprofeno vartoti draudžiama (žr. 4.3 skyrių). 

Vartojimo metodas

Vartoti ant burnos gleivinės. Tik trumpalaikiam vartojimui. 

Kietoji pastilė turi pati ištirpti burnoje.

Kaip ir visas kietąsias pastiles, Flurbiprofen STADAcare 8,75 mg kietąsias pastiles reikia judinti burnoje, kad būtų išvengta vietinio dirginimo. Esant burnos dirginimui, vartojimą nutraukti.

4.3	Kontraindikacijos

· Padidėjęs jautrumas veikliajai arba bet kuriai 6.1 skyriuje nurodytai pagalbinei medžiagai.
· Pacientai, kuriems anksčiau pasireiškė padidėjusio jautrumo reakcijų (pvz., astma, bronchų spazmas, rinitas, angioneurozinė edema ar dilgėlinė) reaguojant į acetilsalicilo rūgštį ar kitus nesteroidinius vaistinius preparatus nuo uždegimo (NVPNU).
· Aktyvi arba pasikartojanti peptinė opa / kraujavimas (du ar daugiau atskirų patvirtintų išopėjimo epizodų) ir žarnyno išopėjimas.
· Patirtas kraujavimas iš virškinimo trakto ar jo perforacija, sunkus kolitas, kraujavimas ar kraujodaros sutrikimai, susiję su ankstesniu gydymu nesteroidiniais vaistiniais preparatais nuo uždegimo (NVPNU).
· Paskutinis nėštumo trimestras (žr. 4.6 skyrių).
· Sunkus širdies nepakankamumas, sunkus inkstų nepakankamumas ar sunkus kepenų nepakankamumas (žr. 4.4 skyrių).

4.4	Specialūs įspėjimai ir atsargumo priemonės

Nepageidaujamas poveikis gali būti sumažintas, vartojant mažiausią veiksmingą dozę trumpiausią laikotarpį, būtiną simptomams kontroliuoti (žr. toliau apie virškinimo trakto ir širdies bei kraujagyslių riziką).

Gydymą reikia iš naujo įvertinti, jei simptomai paūmėja arba atsiranda naujų simptomų.

Kitų NVPNU vartojimas
Reikia vengti kartu vartoti flurbiprofeno ir kitų NVPNU, įskaitant selektyvius ciklooksigenazės-2 inhibitorius (žr. 4.5 skyrių).

Senyviems pacientams
Senyvi pacientai dažniau patiria nepageidaujamų reakcijų į NVPNU, ypač kraujavimą iš virškinimo trakto ir jo perforaciją, kurie gali būti mirtini (žr. 4.2 skyrių).

Poveikis virškinimo traktui
NVPNU turi būti skiriami atsargiai pacientams, sirgusiems virškinimo trakto ligomis (opiniu kolitu, Krono liga), nes šios būklės gali paūmėti (žr. 4.8 skyrių).
Buvo pranešta apie kraujavimą iš virškinimo trakto, opas ar perforaciją, kurie gali būti mirtini, vartojant visus NVPNU bet kuriuo gydymo metu pacientams, anamnezėje sirgusiems sunkiomis virškinimo trakto ligomis ar jomis nesirgusiems bei patyrusiems įspėjamųjų simptomų ar jų nepatyrusiems.
Kraujavimo iš virškinimo trakto, opos ar perforacijos rizika yra didesnė didinant NVPNU dozes, pacientams, kuriems anksčiau buvo opų, ypač jei jos komplikavosi kraujavimu ar perforacija (žr. 4.3 skyrių) ir senyviems pacientams, tačiau šis poveikis paprastai nepasireiškia vartojant trumpalaikio riboto vartojimo vaistinių preparatų, tokių kaip Flurbiprofen STADAcare 8,75 mg kietosios pastilės.
Pacientai, kuriems anksčiau buvo pasireiškęs toksinis poveikis virškinimo traktui, ypač senyvi, apie bet kokius neįprastus pilvo simptomus (ypač kraujavimą iš virškinimo trakto) turi pranešti juos gydančiam gydytojui.
Atsargumo priemonių reikia imtis pacientams, kurie kartu vartoja vaistinių preparatų, galinčių padidinti išopėjimo ar kraujavimo riziką, pvz., geriamųjų kortikosteroidų, antikoaguliantų, tokių kaip varfarinas, selektyviųjų serotonino reabsorbcijos inhibitorių ar trombocitų agregaciją slopinančių vaistinių preparatų, tokių kaip acetilsalicilo rūgštis (žr. 4.5 skyrių).
Pacientams, vartojantiems flurbiprofeno, gydymą reikia nutraukti, jei atsiranda kraujavimas iš virškinimo trakto ar išopėjimas.

Širdies ir kraujagyslių sistemos, inkstų ir kepenų funkcijos sutrikimai
Nustatyta, kad NVPNU gali sukelti nefrotoksiškumą įvairiomis formomis, įskaitant intersticinį nefritą, nefrozinį sindromą ir inkstų nepakankamumą. Vartojant NVPNU gali sukelti nuo dozės priklausomo prostaglandinų susidarymo sumažėjimą ir paskatinti inkstų nepakankamumą. Didžiausia šios reakcijos rizika yra pacientams, kuriems yra inkstų funkcijos sutrikimas, širdies nepakankamumas, kepenų funkcijos sutrikimas, vartojantiems diuretikų ir senyviems pacientams. Tačiau šis poveikis paprastai nepasireiškia vartojant trumpalaikio riboto vartojimo vaistinių preparatų, tokių kaip flurbiprofeno kietosios pastilės.

Poveikis širdies ir kraujagyslių sistemai bei smegenų kraujotakai
Pacientams, kuriems anksčiau buvo nustatyta hipertenzija ir (arba) širdies nepakankamumas, gydymą reikia pradėti laikantis atsargumo priemonių (pasitarus su gydytoju arba vaistininku), kadangi buvo gauta pranešimų apie ryšį tarp NVPNU vartojimo ir skysčių susilaikymo, hipertenzijos ir edemos pasireiškimo (žr. 4.3 ir 4.8 skyrius).

Klinikinių tyrimų ir epidemiologiniai duomenys rodo, kad kai kurių NVPNU vartojimas (ypač didelėmis dozėmis ir gydant ilgą laiką) gali būti susijęs su nedidele padidėjusia arterinių trombozinių reiškinių (pvz., miokardo infarkto ar insulto) rizika. Nėra pakankamai duomenų, kad būtų galima atmesti šią riziką vartojant flurbiprofeno, kai vartojama didžiausia 5 kietųjų pastilių per parą dozė.

Poveikis nervų sistemai
Analgetikų sukeltas galvos skausmas: jei analgetikai vartojami ilgai arba kai analgetikai vartojami ne taip, kaip nurodyta, gali pasireikšti galvos skausmas, kurio negalima gydyti didinant vaistinio preparato dozę.

Kepenų funkcijos sutrikimas
Pacientams, kuriems yra lengvas ar vidutinio sunkumo kepenų funkcijos sutrikimas, šio vaistinio preparato turi būti vartojama atsargiai (žr. 4.8 skyrių). Šio vaistinio preparato draudžiama vartoti pacientams, kuriems yra sunkus kepenų funkcijos sutrikimas (žr. 4.3 skyrių).

Dermatologinis poveikis
Vartojant NVPNU labai retai buvo pranešta apie sunkias, kartais mirtinas odos reakcijas, įskaitant eksfoliacinį dermatitą, Stivenso-Džonsono (Stevens-Johnson) sindromą ir toksinę epidermio nekrolizę (žr. 4.8 skyrių). Atsiradus odos išbėrimui, gleivinės pažeidimams ar kitiems padidėjusio jautrumo požymiams, flurbiprofeno vartojimą reikia nutraukti.

Sisteminė raudonoji vilkligė (SRV) ir mišri jungiamojo audinio liga
Pacientams, sergantiems SRV ir mišria jungiamojo audinio liga, gali būti padidėjusi aseptinio meningito rizika (žr. 4.8 skyrių). Tačiau šis poveikis paprastai nepasireiškia vartojant trumpalaikio riboto vartojimo vaistinių preparatų, pvz., flurbiprofeno kietųjų pastilių.

Kvėpavimo sistemos sutrikimai
Bronchų spazmas gali pasireikšti pacientams, sergantiems astma ar alerginėmis ligomis, arba jau sirgusiems tokiomis ligomis. Šiems pacientams flurbiprofeno reikia vartoti atsargiai.

Infekcijos
Pacientas turi nedelsdamas kreiptis į gydytoją, jei gydymo flurbiprofenu metu pasireiškia ar pasunkėja bakterinės infekcijos simptomai, nes vartojant sisteminių NVPNU pavieniais atvejais buvo pranešta apie infekcinių uždegimų paūmėjimą (pvz., nekrozuojančio fascito išsivystymą). Reikia apsvarstyti poreikį pradėti antibakterinį gydymą vaistiniu preparatu nuo infekcijų.

Pagrindinių infekcijų simptomų maskavimas 
Epidemiologiniai tyrimai rodo, kad sisteminio poveikio nesteroidiniai vaistiniai preparatai nuo uždegimo (NVPNU) gali maskuoti infekcijos simptomus, dėl to gali būti pavėluotai pradedamas tinkamas gydymas ir taip pabloginama infekcijos baigtis. Tai pastebėta visuomenėje įgytos bakterinės pneumonijos ir vėjaraupių bakterinių komplikacijų atvejais. Jei Flurbiprofen STADAcare skiriama tuo metu, kai pacientas karščiuoja ar jaučia su infekcija susijusį skausmą, rekomenduojama stebėti infekciją.

Pagalbinės medžiagos, kurių poveikis žinomas
Šio vaistinio preparato sudėtyje yra izomalto ir skystojo maltitolio, gali truputį laisvinti vidurius. Šio vaistinio preparato negalima vartoti pacientams, kuriems nustatytas retas paveldimas sutrikimas – fruktozės netoleravimas. 1 g maltitolio ir izomalto energinė vertė – 2,3 kcal.

Šio vaistinio preparato aromatinių medžiagų sudėtyje yra citralio, citronelolio, geraniolio, limoneno ir linalolio, kurie gali sukelti alerginių reakcijų.

4.5	Sąveika su kitais vaistiniais preparatais ir kitokia sąveika

	Flurbiprofeno reikia vengti vartoti kartu su:

	Kitais NVPNU, įskaitant selektyvius ciklooksigenazės-2 inhibitorius
	Venkite vienu metu vartoti du ar daugiau NVPNU, nes tai gali padidinti nepageidaujamo poveikio reiškinių riziką (ypač virškinimo trakto nepageidaujamo poveikio reiškinių, tokių kaip opos ir kraujavimas (žr. 4.4 skyrių)).

	Acetilsalicilo rūgštimi (nedidelės dozės)
	Nebent mažą acetilsalicilo rūgšties dozę (ne daugiau kaip 75 mg per parą) rekomendavo gydytojas, nes tai gali padidinti nepageidaujamų reakcijų riziką (žr. 4.4 skyrių).



	Flurbiprofeno reikia vartoti atsargiai kartu su:

	Antikoaguliantais
	NVPNU gali sustiprinti antikoaguliantų, tokių kaip varfarinas, poveikį (žr. 4.4 skyrių).

	Trombocitų agregaciją slopinančiais vaistiniais preparatais
	Padidėjusi virškinimo trakto išopėjimo ar kraujavimo rizika (žr. 4.4 skyrių).

	Antihipertenziniais vaistiniais preparatais (diuretikais, AKF inhibitoriais, angiotenzino II receptorių blokatoriais)
	NVPNU gali sumažinti diuretikų ir kitų antihipertenzinių vaistinių preparatų poveikį; jie gali padidinti nefrotoksiškumą, kurį sukelia ciklooksigenazės slopinimas, ypač pacientams, kurių inkstų funkcija sutrikusi (pacientai turi gauti pakankamai skysčių bei, pradedant kartu skiriamos terapijos kursą ir periodiškai vėliau, turi būti apsvarstyta inkstų funkcijos stebėsena). 

	Alkoholiu
	Gali padidinti nepageidaujamų reakcijų, ypač kraujavimo iš virškinimo trakto, riziką.

	Širdį veikiančiais glikozidais
	NVPNU gali sustiprinti širdies nepakankamumą, sumažinti glomerulų filtracijos greitį (GFG) ir padidinti glikozidų koncentraciją plazmoje – rekomenduojama tinkamai stebėti ir, jei reikia, koreguoti dozę. 

	Ciklosporinu
	Padidėjusi nefrotoksiškumo rizika.

	Kortikosteroidais
	Gali padidinti nepageidaujamų reakcijų, ypač virškinimo trakto, riziką (žr. 4.3 skyrių).

	Ličiu
	Gali padidinti ličio koncentraciją serume – rekomenduojama tinkamai stebėti ir, jei reikia, koreguoti dozę. 

	Metotreksatu
	NVPNU vartojimas 24 valandų laikotarpiu prieš metotreksato pavartojimą ar po jo gali padidinti metotreksato koncentraciją kraujyje ir jo toksinį poveikį.

	Mifepristonu
	NVPNU negalima vartoti 8–12 dienų po mifepristono vartojimo, nes NVPNU gali sumažinti mifepristono poveikį.

	Geriamaisiais vaistiniais preparatais nuo cukrinio diabeto
	Registruota gliukozės koncentracijos kraujyje pokyčių (rekomenduojama dažniau tikrinti glikemiją).

	Fenitoinu
	Gali padidinti fenitoino koncentraciją serume – rekomenduojama tinkamai stebėti ir, jei reikia, koreguoti dozę. 

	Kalį sulaikančiais diuretikais
	Vartojant vienu metu, gali atsirasti hiperkalemija (rekomenduojama atlikti kalio koncentracijos serume tyrimus).

	Probenecidu, sulfinpirazonu
	Vaistiniai preparatai, kurių sudėtyje yra probenecido ar sulfinpirazono, gali sulėtinti flurbiprofeno išsiskyrimą.

	Chinolonų grupės antibiotikais
	Su gyvūnais ir žmonėmis susiję duomenys rodo, kad NVPNU gali padidinti traukulių riziką, susijusią su chinolonais. Pacientams, vartojantiems NVPNU ir chinolonų grupės antibiotikų, gali būti didesnė traukulių atsiradimo rizika.

	Selektyviaisiais serotonino reabsorbcijos inhibitoriais (SSRI)
	Padidėjusi virškinimo trakto išopėjimo ar kraujavimo rizika (žr. 4.4 skyrių).

	Takrolimuzu
	Galimas nefrotoksiškumo rizikos padidėjimas, kai NVPNU vartojami kartu su takrolimuzu.

	Zidovudinu
	Padidėjusi hematologinio toksiškumo rizika, kai NVPNU vartojami kartu su zidovudinu.



Iki šiol tyrimai neatskleidė jokios flurbiprofeno sąveikos su tolbutamidu ar antacidiniais vaistiniais preparatais.

4.6	Vaisingumas, nėštumo ir žindymo laikotarpis

Nėštumas
Prostaglandinų sintezės slopinimas gali neigiamai paveikti nėštumą ir (arba) embriono ir (arba) vaisiaus vystymąsi. Epidemiologinių tyrimų rezultatai rodo, kad ankstyvuoju nėštumo laikotarpiu vartojant prostaglandinų sintezės inhibitorių padidėja persileidimų ir širdies formavimosi ydos bei įgimto pilvo sienos plyšio rizika. Absoliuti širdies ir kraujagyslių sistemos formavimosi ydos rizika padidėjo nuo mažiau negu 1 % iki maždaug 1,5 %. Manoma, kad ši rizika didėja didėjant gydymo dozei ir trukmei. Tyrimų su gyvūnais metu prostaglandinų sintezės inhibitorius padažnino embrionų žūtį prieš implantaciją ir po jos, taip pat embriono bei vaisiaus mirštamumą. Be to, gyvūnams, kuriems organogenezės laikotarpiu buvo skirtas prostaglandinų sintezės inhibitorius, padažnėjo įvairių formavimosi ydų, įskaitant širdies ir kraujagyslių sistemą.

Klinikinių duomenų apie flurbiprofeno vartojimą nėštumo metu nėra. Net jei sisteminis poveikis yra mažesnis, palyginti su peroraliniu vartojimu, nežinoma, ar sisteminis flurbiprofeno poveikis, pasiektas po vietinio vartojimo, gali būti žalingas embrionui ir (arba) vaisiui.

Per pirmąjį ir antrąjį nėštumo trimestrą flurbiprofeno vartoti negalima, nebent tai neabejotinai būtina. Jei flurbiprofeno vartoja moteris, kuri ketina pastoti arba pirmąjį ir antrąjį nėštumo trimestrą, dozė turėtų būti kuo mažesnė, o gydymas – kuo trumpesnis.

Trečiąjį nėštumo trimestrą visi prostaglandinų sintezės inhibitoriai vaisiui gali sukelti:
· toksinį poveikį širdžiai ir plaučiams (priešlaikinį arterinio latako užsidarymą ir plautinę hipertenziją);
· inkstų funkcijos sutrikimą, kuris gali progresuoti iki inkstų funkcijos nepakankamumo, dėl to sumažėja vaisiaus vandenų;
motinai ir naujagimiui nėštumo pabaigoje gali:
· pailginti kraujavimo trukmę, sukelti antiagregacinį poveikį, kuris gali atsirasti net ir vartojant labai mažas dozes;
· slopinti gimdos susitraukimus, dėl to gimdymas uždelsiamas arba pailgėja.
Todėl flurbiprofeno draudžiama vartoti paskutinįjį nėštumo trimestrą (žr. 4.3 skyrių).

Žindymas
Ribotuose tyrimuose nustatyta, kad flurbiprofeno išsiskiria į gydytų moterų pieną labai mažomis koncentracijomis ir, tikėtina, nekenkia žindomam kūdikiui. Tačiau dėl galimo NVPNU poveikio žindomiems kūdikiams flurbiprofeno kietųjų pastilių vartoti žindymo metu nerekomenduojama.

Vaisingumas
Yra duomenų, kad vaistiniai preparatai, slopinantys ciklooksigenazės / prostaglandinų sintezę, gali sutrikdyti moterų vaisingumą, veikdami ovuliaciją. Šis poveikis yra grįžtamas nutraukus gydymą.

4.7	Poveikis gebėjimui vairuoti ir valdyti mechanizmus

Poveikio gebėjimui vairuoti ir valdyti mechanizmus tyrimų neatlikta. Tačiau svaigulys ir regėjimo sutrikimai yra galimi NVPNU vartojimo šalutinio poveikio reiškiniai.

4.8	Nepageidaujamas poveikis

Buvo pranešta apie padidėjusio jautrumo reakcijas į NVPNU, kurios gali būti:
· nespecifinės alerginės reakcijos ir anafilaksija;
· kvėpavimo takų reaktyvumas, pvz., astma, astmos paūmėjimas, bronchų spazmas ir dusulys;
· keletas odos reakcijų, tokių kaip niežulys, dilgėlinė, angioneurozinė edema ir rečiau – eksfoliacinės ir pūslinės dermatozės (įskaitant toksinę epidermio nekrolizę ir daugiaformę eritemą).
Vartojant NVPNU buvo pranešta apie edemos, hipertenzijos ir širdies nepakankamumo atvejus.
Klinikinių tyrimų ir epidemiologiniai duomenys rodo, kad kai kurių NVPNU vartojimas (ypač didelėmis dozėmis ir vartojant ilgą laiką) gali būti susijęs su nedidele padidėjusia arterinių trombozinių reiškinių (pvz., miokardo infarkto ar insulto) rizika (žr. 4.4 skyrių). Nėra pakankamai duomenų, kad būtų galima atmesti tokią riziką vartojant flurbiprofeno 8,75 mg kietąsias pastiles.

Toliau pateiktas nepageidaujamo poveikio reiškinių sąrašas susijęs su nepageidaujamu poveikiu, apie kurį buvo pranešta vartojant flurbiprofeno be recepto trumpalaikiam vartojimui skirtomis dozėmis.

Nepageidaujamo poveikio dažnis apibūdinamas taip: labai dažnas (≥ 1/10), dažnas (nuo ≥ 1/100 iki < 1/10), nedažnas (nuo ≥ 1/1 000 iki < 1/100), retas (nuo ≥ 1/10 000 iki < 1/1 000), labai retas (< 1/10 000) ir nežinomas (negali būti apskaičiuotas pagal turimus duomenis).

	Organų sistemų klasė
	Dažnis
	Nepageidaujamas poveikis

	Kraujo ir limfinės sistemos sutrikimai
	Nežinomas
	Trombocitopenija, anemija

	Imuninės sistemos sutrikimai
	Retas
	Anafilaksinė reakcija

	Psichikos sutrikimai
	Nedažnas
	Nemiga

	Širdies ir kraujagyslių bei smegenų kraujotakos sutrikimai
	Nežinomas
	Edema, hipertenzija ir širdies nepakankamumas

	Nervų sistemos sutrikimai
	Dažnas
	Svaigulys, galvos skausmas, parestezija

	
	Nedažnas
	Mieguistumas

	Kvėpavimo sistemos, krūtinės ląstos ir tarpuplaučio sutrikimai
	Dažnas
	Gerklės dirginimas

	
	Nedažnas
	Astmos paūmėjimas ir bronchų spazmas, dusulys, švokštimas, burnos ir ryklės pūslės, ryklės hipestezija

	Virškinimo trakto sutrikimai
	Dažnas
	Viduriavimas, burnos gleivinės opos, pykinimas, burnos skausmas, burnos parestezija, burnos ir ryklės skausmas, burnos diskomfortas (šilumos ar deginimo pojūtis arba dilgčiojimas burnoje)

	
	Nedažnas
	Pilvo skausmas, pilvo pūtimas, vidurių užkietėjimas, sausa burna, dispepsija, dujų kaupimasis žarnyne, glosodinija, disgeuzija, burnos disestezija, vėmimas

	Kepenų, tulžies pūslės ir latakų sutrikimai
	Nežinomas
	Hepatitas

	Odos ir poodinio audinio sutrikimai
	Nedažnas
	Įvairūs odos išbėrimai, niežulys (Pruritus)

	
	Nežinomas
	Sunkios odos reakcijos, tokios kaip pūslinės reakcijos, įskaitant Stivenso-Džonsono (Stevens-Johnson) sindromą ir toksinę epidermio nekrolizę

	Bendrieji sutrikimai ir vartojimo vietos pažeidimai
	Nedažnas
	Karščiavimas, skausmas



Pranešimas apie įtariamas nepageidaujamas reakcijas
Svarbu pranešti apie įtariamas nepageidaujamas reakcijas, pastebėtas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros ar farmacijos specialistai turi pranešti apie bet kokias įtariamas nepageidaujamas reakcijas, užpildę ir pateikę pranešimo formą Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais.

4.9	Perdozavimas 

Simptomai
Daugumai pacientų, kurie suvartojo kliniškai reikšmingą NVPNU kiekį, pasireiškia tik pykinimas, vėmimas, epigastriumo skausmas ar rečiau – viduriavimas. Taip pat galimas ūžesys (tinnitus), galvos skausmas ir kraujavimas iš virškinimo trakto. Sunkesnių apsinuodijimų NVPNU atveju toksinis poveikis būdingas centrinei nervų sistemai, kuris pasireiškia mieguistumu, kartais sujaudinimu, matomo vaizdo neryškumu ir dezorientacija arba koma. Kartais pacientams pasireiškia traukuliai. Sunkiai apsinuodijus NVPNU, gali išsivystyti metabolinė acidozė ir pailgėti protrombino laikas / padidėti tarptautinis normalizuotas santykis (TNS), tikriausiai dėl sąveikos su cirkuliuojančiais krešėjimo faktoriais. Gali pasireikšti ūminis inkstų nepakankamumas ir kepenų pažeidimas. Astma sergantiems pacientams galimas astmos paūmėjimas.

Gydymas
Specifinio flurbiprofeno priešnuodžio nėra. Gydymas turi būti simptominis ir palaikomasis, įskaitant atvirų kvėpavimo takų palaikymą ir širdies veiklos bei kitų gyvybinių funkcijų stebėjimą, kol jos stabilizuosis.
Apsvarstykite aktyvintosios anglies vartojimą ir, jei reikia, serumo elektrolitų korekciją, ypač jei nuo suvartojimo praėjo mažiau nei viena valanda ir buvo suvartotas galimai toksiškas vaistinio preparato kiekis. Dažnus ar užsitęsusius traukulius reikia gydyti į veną leidžiant diazepamo arba lorazepamo. Astmos atveju skirkite bronchus plečiančių vaistinių preparatų. 


5.	FARMAKOLOGINĖS SAVYBĖS

5.1	Farmakodinaminės savybės

Farmakoterapinė grupė – gerklės vaistiniai preparatai, kiti gerklės vaistiniai preparatai, ATC kodas – R02AX01.

Veikimo mechanizmas
Flurbiprofenas yra propiono rūgšties darinio NVPNU, kuris veikia slopindamas prostaglandinų sintezę.

Farmakodinaminis poveikis
Žmonėms flurbiprofenas pasižymi stipriomis analgetinėmis, antipiretinėmis ir priešuždegiminėmis savybėmis, o dirbtinėse seilėse ištirpinta 8,75 mg dozė sumažina prostaglandinų sintezę kultivuotose žmogaus kvėpavimo takų ląstelėse. Remiantis tyrimais, atliktais naudojant viso kraujo analizę, flurbiprofenas yra mišrus COX-1 / COX-2 inhibitorius, šiek tiek selektyvus COX-1 atžvilgiu.

Ikiklinikiniai tyrimai rodo, kad R (–) flurbiprofeno enantiomeras ir giminingų NVPNU enantiomerai gali veikti centrinę nervų sistemą; spėjamas mechanizmas – indukuotos COX-2 slopinimas nugaros smegenų lygyje.

Klinikinis veiksmingumas ir saugumas
Tyrimais su ex vivo modeliu įrodyta, kad flurbiprofenas iš 8,75 mg kietųjų pastilių prasiskverbia į visus žmogaus ryklės audinio sluoksnius, įskaitant ir giliuosius.

Įrodyta, kad viena 8,75 mg flurbiprofeno dozė, suvartota lokaliai gerklėje kietosios pastilės pavidalu, taip pat malšina gerklės skausmą, įskaitant patinusią ir uždegimo apimtą skaudančią gerklę, reikšmingai sumažindama (pagal mažiausiųjų kvadratų vidurkių skirtumą) gerklės skausmo intensyvumą nuo 22 minutės (-5,5 mm), pasiekdama maksimumą 70 minutę (-13,7 mm) ir išlikdama reikšminga iki 240 minučių (-3,5 mm), įskaitant pacientus, sergančius streptokokinėmis ir ne streptokokinėmis infekcijomis, sunkumą ryti nuo 20 minutės (-6,7 mm), pasiekdama maksimumą 110 minutę (-13,9 mm) ir iki 240 minučių (-3,5 mm), ir gerklės patinimo pojūtį nuo 60 minutės (-9,9 mm), pasiekdama maksimumą 120 minutę (-11,4 mm) ir iki 210 minučių (-5,1 mm).

Daugkartinių dozių veiksmingumas, išmatuotas naudojant skausmo intensyvumo skirtumų sumą (angl. Sum of Pain Intensity Differences, SPID) per 24 valandas, parodė, kad reikšmingai sumažėjo gerklės skausmo intensyvumas (nuo -473,7 mm*val. iki -529,1 mm*val.), sunkumas ryti (nuo -458,4 mm*val. iki -575,0 mm*val.) ir gerklės patinimas (nuo -482,4 mm*val. iki -549,9 mm*val.), statistiškai reikšmingai labiau sumažėjo bendras skausmas kas valandą per 23 valandas pagal visus tris rodiklius ir statistiškai reikšmingai labiau sumažėjo gerklės skausmas kas valandą per 6 valandų vertinimo laikotarpį. Daugkartinių dozių veiksmingumas taip pat buvo įrodytas 24 valandų ir 3 dienų laikotarpiu.

Pacientams, vartojusiems antibiotikų nuo streptokokinės infekcijos, statistiškai reikšmingai labiau palengvėjo gerklės skausmo intensyvumas vartojant 8,75 mg flurbiprofeno praėjus 7 val. po antibiotikų vartojimo ir vėliau. Pacientams, sergantiems streptokokine gerklės infekcija ir vartojant antibiotikų, flurbiprofeno 8,75 mg analgezinis poveikis nesumažėjo.

Praėjus 2 valandoms po pirmosios dozės, flurbiprofeno 8,75 mg kietųjų pastilių vartojimas labai palengvino kai kuriuos su gerklės skausmu susijusius simptomus, buvusius pradžioje, įskaitant kosulį (50 %, palyginti su 4 %), apetito praradimą (84 %, palyginti su 57 %) ir karščiavimą (68 %, palyginti su 29 %). Kietosios pastilės burnoje ištirpsta per 5–12 minučių ir jau po 2 minučių suteikia gleivinei išmatuojamą raminamąjį ir dengiamąjį poveikį.

Vaikų populiacija
Specifinių tyrimų su vaikais neatlikta. Flurbiprofeno 8,75 mg kietųjų pastilių veiksmingumo ir saugumo tyrimuose dalyvavo 12–17 metų paaugliai, tačiau dėl mažos imties negalima daryti statistinių išvadų. 

5.2	Farmakokinetinės savybės

Absorbcija
Flurbiprofeno 8,75 mg kietosios pastilės ištirpsta per 5–12 minučių; flurbiprofenas greitai absorbuojamas – kraujyje aptinkamas po 5 minučių, o didžiausia koncentracija plazmoje pasiekiama po 40–45 minučių po pavartojimo; vidutinė koncentracija yra 1,4 μg/ml – apie 4,4 karto mažesnė nei 50 mg tabletės. Flurbiprofenas gali būti absorbuojamas iš burnos gleivinės pasyvios difuzijos būdu. Absorbcijos greitis priklauso nuo farmacinės formos – didžiausia koncentracija pasiekiama greičiau nei po lygiavertės nurytos dozės, tačiau yra panašaus dydžio.

Pasiskirstymas
Flurbiprofenas greitai pasiskirsto po visą organizmą ir ekstensyviai jungiasi su plazmos baltymais.

Biotransformacija / eliminacija
Flurbiprofenas daugiausia metabolizuojamas hidroksilinimo būdu ir išsiskiria per inkstus. Jo pusinės eliminacijos trukmė yra 3–6 valandos. Flurbiprofenas išsiskiria labai mažais kiekiais į motinos pieną (mažiau nei 0,05 μg/ml). Apie 20–25 % išgertos flurbiprofeno dozės išsiskiria nepakitusi.

Ypatingos populiacijos
Pavartojus flurbiprofeno tablečių per burną, farmakokinetinių parametrų skirtumų tarp senyvų ir jaunų suaugusių savanorių nepastebėta. Duomenų apie < 12 metų vaikų farmakokinetiką pavartojus 8,75 mg flurbiprofeno nėra; vis dėlto vartojant flurbiprofeno sirupą ir žvakutes esminių farmakokinetinių parametrų skirtumų, palyginti su suaugusiaisiais, nenustatyta.

5.3	Ikiklinikinių saugumo tyrimų duomenys

Nėra jokių ikiklinikinių duomenų aktualių papildančių informaciją jau įtrauktą į kitus atitinkamus skyrius.


6.	FARMACINĖ INFORMACIJA

6.1	Pagalbinių medžiagų sąrašas

Izomaltas (E953)
Skystasis maltitolis
Acesulfamo kalio druska (E950)
Makrogolis
Levomentolis
Medaus skonio aromatinė medžiaga (sudėtyje yra etilfenilacetato, feniletilacetato, citronelolio, aldehido C-16 ir propilenglikolio (E1520))
Citrinų skonio aromatinė medžiaga (sudėtyje yra citralio, citronelolio, geraniolio, limoneno ir linalolio)

Gali būti skystojo lengvo parafino, naudojamo kaip pagalbinė medžiaga gamybos procese, pėdsakų.

6.2	Nesuderinamumas

Duomenys nebūtini.

6.3	Tinkamumo laikas

3 metai.

6.4	Specialios laikymo sąlygos

Šiam vaistiniam preparatui specialių laikymo sąlygų nereikia.

6.5	Talpyklės pobūdis ir jos turinys

PVC/PVDC//aliuminio lizdinė plokštelė. Pakuotės dydžiai: 8 arba 16 kietųjų pastilių.

Gali būti tiekiamos ne visų dydžių pakuotės.

6.6	Specialūs reikalavimai atliekoms tvarkyti

[bookmark: _Hlk65500994][bookmark: _Hlk97729331]Nesuvartotą vaistinį preparatą ar atliekas reikia tvarkyti laikantis vietinių reikalavimų.


7. REGISTRUOTOJAS

STADA Arzneimittel AG
Stadastrasse 2-18
61118 Bad Vilbel
Vokietija


8. REGISTRACIJOS PAŽYMĖJIMO NUMERIS (-IAI)

LT/1/26/6078/001 – N8
LT/1/26/6078/002 – N16


9. REGISTRAVIMO / PERREGISTRAVIMO DATA

Registravimo data 2026 m. liepos 17 d.


10. TEKSTO PERŽIŪROS DATA

2026 m. liepos 17 d.

Išsami informacija apie šį vaistinį preparatą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.
























II PRIEDAS

REGISTRACIJOS SĄLYGOS

A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

B.	TIEKIMO IR VARTOJIMO SĄLYGOS AR APRIBOJIMAI




A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

Gamintojo (-ų), atsakingo (-ų) už serijų išleidimą, pavadinimas (-ai) ir adresas (-ai)

Infarmade S.L.
Calle De La Torre De Los Herberos 35
Polígono Industrial Carretera De La Isla
Dos Hermanas
41703, Sevilla
Ispanija


B.	TIEKIMO IR VARTOJIMO SĄLYGOS AR APRIBOJIMAI

Nereceptinis vaistinis preparatas.
























III PRIEDAS

ŽENKLINIMAS IR PAKUOTĖS LAPELIS
























A. ŽENKLINIMAS


INFORMACIJA ANT IŠORINĖS PAKUOTĖS

KARTONO DĖŽUTĖ 


1.	VAISTINIO PREPARATO PAVADINIMAS

Flurbiprofen STADAcare 8,75 mg kietosios pastilės
flurbiprofenum


2.	VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

Kiekvienoje kietojoje pastilėje yra 8,75 mg flurbiprofeno.


3.	PAGALBINIŲ MEDŽIAGŲ SĄRAŠAS

[bookmark: _Hlk229501896]Vienoje kietojoje pastilėje yra izomalto (E953), skystojo maltitolio, acesulfamo kalio druskos (E950), makrogolio, levomentolio, medaus skonio aromatinės medžiagos (sudėtyje yra citronelolio), citrinų skonio aromatinės medžiagos (sudėtyje yra citralio, citronelolio, geraniolio, limoneno ir linalolio).

Daugiau informacijos žr. pakuotės lapelyje.


4.	FARMACINĖ FORMA IR KIEKIS PAKUOTĖJE

Kietoji pastilė

8 kietosios pastilės
16 kietųjų pastilių


5.	VARTOJIMO METODAS IR BŪDAS (-AI)

Vartoti ant burnos gleivinės.

Prieš vartojimą perskaitykite pakuotės lapelį.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (-I) SPECIALUS (-ŪS) ĮSPĖJIMAS (-AI) (JEI REIKIA)


8.	TINKAMUMO LAIKAS

EXP {mm/MMMM}


9.	SPECIALIOS LAIKYMO SĄLYGOS


10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)


11.	REGISTRUOTOJO PAVADINIMAS IR ADRESAS

STADA Arzneimittel AG
Stadastrasse 2-18
61118 Bad Vilbel
Vokietija


12.	REGISTRACIJOS PAŽYMĖJIMO NUMERIS (-IAI) 

LT/1/26/6078/001 – N8
LT/1/26/6078/002 – N16


13.	SERIJOS NUMERIS 

Lot {numeris}


14.	PARDAVIMO (IŠDAVIMO) TVARKA

Nereceptinis vaistas.


15.	VARTOJIMO INSTRUKCIJA

Vietiniam trumpalaikiam gerklės skausmo simptomų, tokių kaip gerklės skausmingumas, skausmas, patinimas ir sunkumas ryti, malšinimui suaugusiesiems ir vyresniems kaip 12 metų paaugliams.

Daugiau informacijos žr. pakuotės lapelyje. Suaugusiesiems ir vyresniems kaip 12 metų paaugliams:

Čiulpti po vieną kietąją pastilę kas 3–6 valandas pagal poreikį.
Nevartoti daugiau kaip 5 kietųjų pastilių per 24 valandas.
Nevartoti ilgiau kaip 3 dienas.


16.	INFORMACIJA BRAILIO RAŠTU

flurbiprofen stadacare 8,75 mg 


17.	UNIKALUS IDENTIFIKATORIUS – 2D BRŪKŠNINIS KODAS

Duomenys nebūtini.


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS

Duomenys nebūtini.




MINIMALI INFORMACIJA ANT LIZDINIŲ PLOKŠTELIŲ ARBA DVISLUOKSNIŲ JUOSTELIŲ

LIZDINĖ PLOKŠTELĖ


1.	VAISTINIO PREPARATO PAVADINIMAS

Flurbiprofen STADAcare 8,75 mg kietosios pastilės
flurbiprofenum


2.	REGISTRUOTOJO PAVADINIMAS

STADA Arzneimittel AG


3.	TINKAMUMO LAIKAS

EXP {mm/MMMM}


4.	SERIJOS NUMERIS

Lot {numeris}


5.	KITA


























B. PAKUOTĖS LAPELIS

Pakuotės lapelis: informacija vartotojui

Flurbiprofen STADAcare 8,75 mg kietosios pastilės
flurbiprofenas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. 
· Neišmeskite šio lapelio, nes vėl gali prireikti jį perskaityti.
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją, vaistininką arba slaugytoją. Žr. 4 skyrių.
· Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1. Kas yra Flurbiprofen STADAcare ir kam jis vartojamas
2. Kas žinotina prieš vartojant Flurbiprofen STADAcare
3. Kaip vartoti Flurbiprofen STADAcare
4. Galimas šalutinis poveikis
5. Kaip laikyti Flurbiprofen STADAcare
6. Pakuotės turinys ir kita informacija


1. Kas yra Flurbiprofen STADAcare ir kam jis vartojamas

Flurbiprofen STADAcare sudėtyje yra flurbiprofeno. Flurbiprofenas priklauso vaistų, vadinamų nesteroidiniais vaistais nuo uždegimo (NVNU), grupei, pasižyminčiai skausmą malšinančiomis, karščiavimą mažinančiomis ir priešuždegiminėmis savybėmis.

Flurbiprofen STADAcare yra skirtas vietiniam trumpalaikiam suaugusiųjų ir vyresnių kaip 12 metų paauglių gerklės skausmo simptomų, tokių kaip skausmingumas, skausmas, patinimas ir sunkumas ryti, malšinimui.

Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.


2. Kas žinotina prieš vartojant Flurbiprofen STADAcare

Flurbiprofen STADAcare vartoti draudžiama
· jeigu yra alergija flurbiprofenui arba bet kuriai pagalbinei šio vaisto medžiagai (jos išvardytos 6 skyriuje);
· jeigu pavartojus acetilsalicilo rūgšties ar bet kurio kito NVNU, Jums pasireiškė astma, netikėtas švokštimas ar dusulys, sloga, veido patinimas ar niežtintis odos išbėrimas (dilgėlinė);
· jeigu Jums yra arba buvo skrandžio ar žarnyno opa (du ar daugiau skrandžio ar žarnyno opos epizodų) arba kraujavimas iš skrandžio ar žarnyno;
· jeigu Jums pavartojus kito NVNU buvo kraujavimas iš virškinimo trakto arba jo perforacija (plyšimas), sunkus kolitas (storosios žarnos uždegimas) arba kraujo sutrikimų;
· jeigu vartojate dideles dozes acetilsalicilo rūgšties arba kitų NVNU grupės vaistų (pavyzdžiui, celekoksibo, ibuprofeno, diklofenako natrio druskos ir kt.);
· jeigu esate paskutiniame nėštumo trimestre;
· jeigu Jums yra sunkus širdies, kepenų ar inkstų nepakankamumas. 

Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti Flurbiprofen STADAcare:
· jeigu Jums kada nors buvo astma arba yra alergija;
· jeigu Jums yra tonzilitas (tonzilių uždegimas) arba manote, kad Jums gali būti gerklės bakterinė infekcija (nes gali prireikti antibiotikų);
· jeigu Jums yra infekcija – žr. toliau esantį skyrių „Infekcijos“;
· jeigu Jums yra padidėjęs kraujospūdis, širdies, kepenų ar inkstų funkcijos sutrikimų;
· jeigu Jums buvo insultas;
· jeigu esate sirgę žarnyno ligomis (opiniu kolitu, Krono liga);
· jeigu sergate lėtine autoimunine liga (įskaitant sisteminę raudonąją vilkligę ar mišrią jungiamojo audinio ligą);
· jeigu esate senyvo amžiaus, nes Jums gali dažniau pasireikšti šiame lapelyje išvardytas šalutinis poveikis;
· jeigu esate pirmuosius 6 mėnesius nėščia arba žindote kūdikį;
· jeigu Jums pasireiškė analgetikų sukeltas galvos skausmas.

Infekcijos
Nesteroidiniai vaistai nuo uždegimo (NVNU) gali slėpti infekcijos požymius, pavyzdžiui, karščiavimą ir skausmą. Dėl to gali vėluoti tinkamas infekcijos gydymas, o tai gali padidinti komplikacijų riziką. Jeigu vartojate šio vaisto infekcijos metu ir infekcijos simptomai išlieka arba pasunkėja, nedelsdami kreipkitės į gydytoją arba vaistininką.

Vartojant Flurbiprofen STADAcare
· Atsiradus pirmųjų odos reakcijos požymių (išbėrimas, lupimasis, pūslių susidarymas) arba kitų alerginės reakcijos požymių, nutraukite šio vaisto vartojimą ir nedelsdami kreipkitės į gydytoją.
· Apie bet kokius neįprastus pilvo simptomus (ypač kraujavimą) praneškite gydytojui.
· Jeigu Jums nepagerėjo, pablogėjo ar atsirado naujų simptomų, kreipkitės į gydytoją.
· Vaistų, kurių sudėtyje yra flurbiprofeno, vartojimas gali būti susijęs su nedideliu širdies priepuolio (miokardo infarkto) ar insulto rizikos padidėjimu. Bet kokia rizika yra labiau tikėtina vartojant dideles dozes ir ilgą laiką. Neviršykite rekomenduojamos dozės ar gydymo trukmės (3 dienų).

Vaikams ir paaugliams
Šis vaistas nėra skirtas vartoti jaunesniems kaip 12 metų vaikams.

Kiti vaistai ir Flurbiprofen STADAcare
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Ypač informuokite juos, jeigu vartojate:
· mažų acetilsalicilo rūgšties dozių (iki 75 mg per parą);
· vaistų nuo padidėjusio kraujospūdžio ar širdies nepakankamumo (antihipertenzinių vaistų, širdies glikozidų);
· šlapimo išsiskyrimą skatinančių tablečių (diuretikų, įskaitant kalį sulaikančius vaistus);
· kraują skystinančių vaistų (antikoaguliantų, trombocitų agregaciją slopinančių vaistų);
· vaistų nuo podagros (probenecido, sulfinpirazono);
· kitų NVNU ar kortikosteroidų (pvz., celekoksibo, ibuprofeno, diklofenako natrio druskos ar prednizolono);
· mifepristono (vaisto, vartojamo nėštumui nutraukti);
· chinolonų grupės antibiotikų (pvz., ciprofloksacino);
· ciklosporino ar takrolimuzo (vaistų, vartojamų imuninei sistemai slopinti);
· fenitoino (vaisto epilepsijai gydyti);
· metotreksato (vaisto autoimuninėms ligoms ar vėžiui gydyti);
· ličio vaistų ar selektyvių serotonino reabsorbcijos inhibitorių (vaistų nuo depresijos);
· geriamųjų vaistų nuo cukrinio diabeto (cukriniam diabetui gydyti);
· zidovudino (ŽIV infekcijai gydyti).

Flurbiprofen STADAcare vartojimas su maistu, gėrimais ir alkoholiu
Gydymo Flurbiprofen STADAcare metu reikia vengti alkoholio vartojimo, nes jis gali padidinti kraujavimo iš skrandžio ar žarnyno riziką.

Nėštumas, žindymo laikotarpis ir vaisingumas
Geriamosios flurbiprofeno formos (pvz., tabletės) gali sukelti nepageidaujamą poveikį Jūsų negimusiam kūdikiui. Nežinoma, ar tokia pati rizika būdinga ir Flurbiprofen STADAcare.
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą pasitarkite su gydytoju arba vaistininku. Nevartokite šio vaisto, jei esate nėščia paskutinįjį nėštumo trimestrą. Pirmuosius 6 nėštumo mėnesius vartoti šio vaisto negalima, nebent tai neabejotinai būtina ir rekomendavo Jūsų gydytojas. Jei šiuo laikotarpiu Jums reikia gydymo, reikia vartoti mažiausią dozę trumpiausią įmanomą laiką.

Šis vaistas priklauso vaistų, kurie gali sutrikdyti moterų vaisingumą, grupei (NVNU). Šis poveikis yra grįžtamas nutraukus vaisto vartojimą.

Vairavimas ir mechanizmų valdymas
Poveikio gebėjimui vairuoti ir valdyti mechanizmus tyrimų neatlikta. Tačiau svaigulys ir regėjimo sutrikimai yra galimi NVNU vartojimo šalutinio poveikio reiškiniai.

Svarbi informacija apie kai kurias Flurbiprofen STADAcare sudėtyje esančias medžiagas
Šio vaisto sudėtyje yra izomalto ir skystojo maltitolio. Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą. Gali truputį laisvinti vidurius. 1 g maltitolio ir izomalto energinė vertė – 2,3 kcal.

Šio vaisto aromatinių medžiagų sudėtyje yra citralio, citronelolio, geraniolio, limoneno ir linalolio, kurie gali sukelti alerginių reakcijų.


3. Kaip vartoti Flurbiprofen STADAcare

Visada vartokite šį vaistą tiksliai, kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Rekomenduojama dozė suaugusiesiems ir vyresniems kaip 12 metų paaugliams yra:
1 kietoji pastilė kas 3–6 valandas pagal poreikį.
Nevartoti daugiau kaip 5 kietųjų pastilių per 24 valandas.
Paimkite 1 kietąją pastilę ir lėtai ištirpinkite burnoje. Visada judinkite kietąją pastilę burnoje, kol ji tirpsta.

Vartojimas vaikams
Šis vaistas nėra skirtas vartoti jaunesniems kaip 12 metų vaikams.

Šios kietosios pastilės skirtos tik trumpalaikiam gydymui. Mažiausią kietųjų pastilių dozę, būtiną simptomams palengvinti, reikia vartoti trumpiausią laiką. Jeigu sergate infekcine liga, nedelsdami pasitarkite su gydytoju arba vaistininku, jei simptomai (pavyzdžiui, karščiavimas ir skausmas) išlieka arba pablogėja (žr. 2 skyrių). Jeigu pasireiškia burnos dirginimas, flurbiprofeno vartojimą reikia nutraukti.

Nevartokite Flurbiprofen STADAcare ilgiau kaip 3 dienas, nebent gydytojas nurodė kitaip. Jeigu Jums nepagerėjo, pablogėjo arba atsirado naujų simptomų, kreipkitės į gydytoją.

Ką daryti pavartojus per didelę Flurbiprofen STADAcare dozę
Nedelsdami pasitarkite su gydytoju arba vaistininku, arba vykite į artimiausią ligoninę. Perdozavimo simptomai gali būti pykinimas, vėmimas, pilvo skausmas arba, retais atvejais, viduriavimas. Taip pat gali pasireikšti ūžesys [tinnitus], galvos skausmas ir kraujavimas iš virškinimo trakto.

Pamiršus pavartoti Flurbiprofen STADAcare
Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4. Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

NUTRAUKITE šio vaisto vartojimą ir nedelsdami kreipkitės į gydytoją, jeigu pasireiškia:
· alerginės reakcijos požymių, tokių kaip astma, netikėtas švokštimas ar dusulys, niežulys, sloga, odos išbėrimas ir kt.;
· veido, liežuvio ar gerklės patinimas, dėl kurio pasunkėja kvėpavimas, padažnėja širdies ritmas ir sumažėja kraujospūdis, dėl ko ištinka šokas (tai gali atsitikti net pirmą kartą pavartojus vaisto);
· sunkių odos reakcijų, pavyzdžiui, odos lupimasis, pūslių susidarymas ar pleiskanojimas.

Pasitarkite su gydytoju arba vaistininku, jeigu pasireiškia bet kuris iš šių reiškinių arba bet koks kitas poveikis, kuris nėra aprašytas.

Kiti galimi šalutinio poveikio reiškiniai:

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· svaigulys, galvos skausmas;
· gerklės dirginimas;
· burnos opos arba skausmas burnoje;
· gerklės skausmas;
· burnos diskomfortas ar neįprastas pojūtis burnoje (pvz., šiluma, deginimas, dilgčiojimas, perštėjimas ir kt.);
· pykinimas ir viduriavimas;
· odos dilgčiojimo ir niežėjimo pojūtis.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· apsnūdimas arba sunkumas užmigti;
· astmos paūmėjimas, švokštimas, dusulys;
· burnos ar ryklės pūslės, sustingimo pojūtis gerklėje;
· sausa burna;
· deginimo pojūtis burnoje, pakitęs skonio pojūtis;
· pilvo pūtimas, pilvo skausmas, dujų kaupimasis, vidurių užkietėjimas, nevirškinimas, vėmimas;
· sumažėjęs jautrumas gerklėje;
· karščiavimas, skausmas;
· odos išbėrimai, niežulys.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· anafilaksinė reakcija.

Dažnis nežinomas (negali būti apskaičiuotas pagal turimus duomenis):
· anemija, trombocitopenija (mažas trombocitų skaičius kraujyje, kuris gali sukelti kraujosruvas ir kraujavimą);
· patinimas (edema), padidėjęs kraujospūdis, širdies nepakankamumas ar širdies priepuolis;
· sunkios odos reakcijos, tokios kaip pūslinės reakcijos, įskaitant Stivenso-Džonsono (Stevens-Johnson) sindromą ir toksinę epidermio nekrolizę;
· hepatitas (kepenų uždegimas).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui, vaistininkui arba slaugytojui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5. Kaip laikyti Flurbiprofen STADAcare

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šiam vaistui specialių laikymo sąlygų nereikia.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6. Pakuotės turinys ir kita informacija

Flurbiprofen STADAcare sudėtis
· Veiklioji medžiaga yra flurbiprofenas. Kiekvienoje kietojoje pastilėje yra 8,75 mg flurbiprofeno.

· Pagalbinės medžiagos yra: izomaltas (E953), skystasis maltitolis, acesulfamo kalio druska (E950), makrogolis, levomentolis, medaus skonio aromatinė medžiaga (sudėtyje yra etilfenilacetato, feniletilacetato, citronelolio, aldehido C-16, propilenglikolio (E1520)), citrinų skonio aromatinė medžiaga (sudėtyje yra citralio, citronelolio, geraniolio, limoneno ir linalolio).

Gali būti skystojo lengvo parafino, naudojamo kaip pagalbinė medžiaga gamybos procese, pėdsakų.

Flurbiprofen STADAcare išvaizda ir kiekis pakuotėje
Flurbiprofen STADAcare yra baltos arba šviesiai geltonos spalvos, apvali, plokščia, nuožulniais kraštais, medaus ir citrinų skonio kietoji pastilė, kurios storis – 7–8 mm, o skersmuo – 18–19 mm.

Kietosios pastilės tiekiamos PVC/PVDC//aliuminio lizdinių plokštelių pakuotėse. Pakuotės dydžiai: 8 arba 16 kietųjų pastilių.

Gali būti tiekiamos ne visų dydžių pakuotės.

Registruotojas ir gamintojas

Registruotojas
STADA Arzneimittel AG
Stadastrasse 2-18
61118 Bad Vilbel
Vokietija

Gamintojas
Infarmade S.L.
Calle De La Torre De Los Herberos 35
Polígono Industrial Carretera De La Isla
Dos Hermanas
41703, Sevilla
Ispanija

Jeigu apie šį vaistą norite sužinoti daugiau, kreipkitės į vietinį registruotojo atstovą:

UAB „STADA Baltics“
A. Goštauto g. 40A 
LT-03163 Vilnius, Lietuva
Tel.: +370 5 260 3926
El. paštas: stada.baltics@stada.com

Šis vaistas Europos ekonominės erdvės valstybėse narėse registruotas tokiais pavadinimais:

	Suomija, Danija, Norvegija, Švedija:
	Mebylin

	Austrija:
	Lemocin Flurbiprofen Honig- und Zitronengeschmack

	Belgija: 
	Flurbiprofen Eurogenerics 

	Bulgarija:
	Orofar Intense Honey Lemon sugar-free

	Estija, Latvija, Lietuva:
	Flurbiprofen STADAcare

	Liuksemburgas:
	Flurbiprofen Eurogenerics Sans sucre

	Portugalija:
	Mebocaína Intensive Mel-Limão

	Vokietija:
	Flurbiprofen AL mit Honig- und Zitronengeschmack



Šis pakuotės lapelis paskutinį kartą peržiūrėtas 2026-07-17.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

